Document ID: /roh_data/filtered/fineweb-2-filterrobots_roh.jsonl.gz/24685

Cun quels curts filmins divertents vul il possessur d’in biro da communicaziun render attent che tut è pli bel en il chantun da vacanzas e surtut pli agreabel a reguard las temperaturas.
L’idea sco tala il saja vegnida durant ch’el era giu la Bassa cun chaliras entant ch’ils lais in Engiadin’Ota envidan a sa rinfrestgar cun il sigl en l’aua.
Entant sa derasan ils spots da reclama filmads cun in telefonin en tut il mund e registreschan gia passa 60’000 clics.
Gugent piglia Christian Gartmann er encunter novas ideas u metta a disposiziun la plattafurma “Hallo Unterländer” per acziuns da terzas persunas. Impurtant saja da betg be udir a planscher ils turistichers, mabain da far activamain reclama per tut quai che l’Engiadina ed il chantun Grischun porschan.